b'\n_START_ARTICLE_\nOzonoterapie\n_START_PARAGRAPH_\nOzonoterapia este o metod\xc4\x83 de terapie apar\xc8\x9bin\xc3\xa2nd medicinii alternative. Scopul ei este cre\xc8\x99terea cantit\xc4\x83\xc8\x9bii de oxigen din corp prin introducerea, folosind diverse metode, de ozon \xc3\xaen acesta, iar beneficiile pretinse de aceast\xc4\x83 terapie se \xc3\xaentind asupra unei game largi de afec\xc8\x9biuni incluz\xc3\xa2nd, printre altele, cancerul, SIDA, scleroza multipl\xc4\x83. Concluzia Societ\xc4\x83\xc8\x9bii Americane a Cancerului, la ora actual\xc4\x83, este c\xc4\x83 num\xc4\x83rul dovezilor \xc8\x99tiin\xc8\x9bifice care s\xc4\x83 sus\xc8\x9bin\xc4\x83 eficien\xc8\x9ba utiliz\xc4\x83rii acestei terapii este insuficient - oricare ar fi boala tratat\xc4\x83 cu ajutorul acesteia.\n_START_SECTION_\nScurt istoric al utiliz\xc4\x83rii\n_START_PARAGRAPH_\n\xc3\x8en 1856, la 16 ani dup\xc4\x83 descoperirea lui, ozonul era folosit pentru prima dat\xc4\x83 la dezinfec\xc8\x9bia s\xc4\x83lilor de opera\xc8\x9bie \xc8\x99i sterilizarea instrumentarului chirurgical. La sf\xc3\xa2r\xc8\x99itul secolului al XIX-lea deja era folosit \xc3\xaen mod obi\xc8\x99nuit, \xc3\xaen Europa continental\xc4\x83, pentru dezinfectarea apei de b\xc4\x83ut. \xc3\x8en 1892 revista The Lancet a publicat un articol \xc3\xaen care era descris\xc4\x83 utlizarea ozonului pentru tratarea tuberculozei. \xc3\x8en primul r\xc4\x83zboi mondial ozonul a fost folosit pentru dezinfectarea r\xc4\x83nilor.\n_START_SECTION_\nUtiliz\xc4\x83ri posibile \xc8\x99i evalu\xc4\x83ri \xc8\x99tiin\xc8\x9bifice\n_START_PARAGRAPH_\nOzonoterapia const\xc4\x83 \xc3\xaen introducerea ozonului \xc3\xaen corp utiliz\xc3\xa2nd diverse metode, \xc3\xaen mod obi\xc8\x99nuit amestec\xc3\xa2nd ozonul cu diverse lichide \xc8\x99i gaze \xc8\x99i inject\xc3\xa2nd aceste amestecuri intramuscular, subcutanat sau intravenos. Se mai pot utiliza \xc8\x99i insufla\xc8\x9biile pe cale rectal\xc4\x83 sau vaginal\xc4\x83. De asemenea, poate fi introdus prin utilizarea autohemoterapiei o cantitate mare de singe , amestecat\xc4\x83 cu ozon \xc8\x99i reintrodus\xc4\x83 \xc3\xaen corp prin perfuzie -intravenos- sau prin injec\xc8\x9bie intramuscular\xc4\x83._NEWLINE_Utiliz\xc4\x83rile propuse ale aceste metode de terapie includ boli precum cancerul, SIDA, scleroza multipl\xc4\x83, artrita, boli ale inimii, boala Alzheimer, boala Lyme. \xc3\x8en cazul utiliz\xc4\x83rii contra cancerului mecanismul presupus de func\xc8\x9bionare are la baz\xc4\x83 teoria c\xc4\x83 un mediu bogat \xc3\xaen oxigen inhib\xc4\x83 formarea sau/\xc8\x99i dezvoltarea celulelor canceroase, \xc3\xaens\xc4\x83 nu exist\xc4\x83 dovezi \xc8\x99tiin\xc8\x9bifice care s\xc4\x83 sprijine aceast\xc4\x83 teorie. \xc3\x8en cazul SIDA, de\xc8\x99i ozonul dezactiveaz\xc4\x83 particulele virale in vitro (\xc3\xaen afara corpului omenesc), nu exist\xc4\x83, de asemenea, dovezi \xc8\x99tiin\xc8\x9bifice referitoare la pacien\xc8\x9bi propriu-zi\xc8\x99i._NEWLINE_Administra\xc8\x9bia Statelor Unite pentru Alimente \xc8\x99i Medicamente reflect\xc4\x83 faptul \xc8\x99tiin\xc8\x9bific c\xc4\x83 ozonul este un gaz toxic care nu are, p\xc3\xa2n\xc4\x83 acum, aplica\xc8\x9bii practice demonstrate \xc3\xaen terapiile specifice, preventive sau adjuvante, ca un rezumat al rezultatelor studiilor \xc8\x99tiin\xc8\x9bifice consistente care arat\xc4\x83 efectele d\xc4\x83un\xc4\x83toare ale respira\xc8\x9biei ozonului. Administra\xc8\x9bia observ\xc4\x83 faptul c\xc4\x83, pentru a fi eficient ca bactericid, ozonul trebuie utilizat \xc3\xaen concentra\xc8\x9bii care dep\xc4\x83\xc8\x99esc cu mult limitele tolerate de oameni sau animale._NEWLINE_Un articol din 1999 a sugerat c\xc4\x83 \xe2\x80\x9e\xc3\x8en epoca medicinii moleculare, a crede c\xc4\x83 ozonoterapia este o op\xc8\x9biune terapeutic\xc4\x83 valid\xc4\x83 este, mai degrab\xc4\x83, un \xc2\xabact de credin\xc8\x9b\xc4\x83\xc2\xbb\xe2\x80\x9d. Un articol publicat \xc3\xaen 2001 afirm\xc4\x83 c\xc4\x83 poten\xc8\x9bialele avantaje \xc8\x99i dezavantaje ale utiliz\xc4\x83rii ozonului la pacien\xc8\x9bii cu cancer nu sunt sus\xc8\x9binute de dovezi suficiente; prin urmare, nu se recomand\xc4\x83 ozonoterapia ca form\xc4\x83 alternativ\xc4\x83 de tratament pentru ace\xc8\x99ti pacien\xc8\x9bi._NEWLINE_De asemenea, utilizarea ozonului \xc3\xaen medicina stomatologic\xc4\x83 nu este sus\xc8\x9binut\xc4\x83 de dovezi \xc8\x99tiin\xc8\x9bifice._NEWLINE_Un articol publicat \xc3\xaen 2010 sus\xc8\x9bine c\xc4\x83 injectarea ozonului reprezint\xc4\x83 un tratament eficace pentru tratarea herniei de disc._NEWLINE_Exist\xc4\x83 controverse \xc3\xaen leg\xc4\x83tur\xc4\x83 cu utilizarea ozonului de c\xc4\x83tre atle\xc8\x9bi \xc3\xaen \xc3\xaencercarea de a spori nivelul performan\xc8\x9belor sportive.\n_START_SECTION_\nSiguran\xc8\x9b\xc4\x83\n_START_PARAGRAPH_\nMare parte din suspiciunile privind ozonoterapia se refer\xc4\x83 la siguran\xc8\x9ba ozonific\xc4\x83rii s\xc3\xa2ngelui. Inhalarea ozonului de c\xc4\x83tre mamifere duce la reac\xc8\x9bii ale acestuia cu compu\xc8\x99ii prezen\xc8\x9bi \xc3\xaen membrana pleural\xc4\x83 \xc8\x99i declan\xc8\x99area unei cascade de efecte patologice. Saul Green pleda pentru capacitatea ozonului de a oxida endogen componen\xc8\x9bii sanguini \xc8\x99i \xc8\x9besuturile umane, din moment ce ozonul este capabil de oxidarea compu\xc8\x99ilor organici \xc3\xaen mediul atmosferic. Introdus prin perfuzie ozonul produce specii reactive ale oxigenului sau radicali liberi. Supraabunden\xc8\x9ba acestora, este cunoscut, cauzeaz\xc4\x83 stress oxidativ \xc8\x99i deterior\xc4\x83ri celulare \xc8\x99i este implicat\xc4\x83 \xc3\xaen dezvoltarea unor boli degenerative. Niveluri mari ale ozonului inhalat sunt toxice, totu\xc8\x99i inhalarea unei singure doze de concentra\xc8\x9bie sc\xc4\x83zut\xc4\x83 nu prezint\xc4\x83 pericol._NEWLINE_Cele mai serioase complica\xc8\x9bii raportate referitoare la utilizarea acestei terapii includ dezvoltarea unor forme de hepatit\xc4\x83; de asemenea, au fost raportate cinci decese.'